Genod Tŷ'r Ysgol

Triawd gerddorol a berfformiodd ar lwyfannau Cymru ac ym mlynyddoedd cynnar S4C oedd Genod Tŷ'r Ysgol wedi'i greu gan y tair chwaer, Annette Bryn Parri, Olwen a Marina. Y "Tŷ'r Ysgol" dan sylw oedd cartref y teulu, ym mhentref Dinorwig, Gwynedd. Rhyddhawd casét o ganeuon y triawd gan Recordiau Sain ym 1986, o dan yr enw Genod Tŷ'r Ysgol. Roedd y triawd wedi arfer canu lleisiau cefndir i nifer o artistiaid cerddorol y cyfnod fel Geraint Griffiths, Eirlys Parri, y Brodyr Gregory a Dafydd Iwan.

 Cefndir 
Ganed y tair chwaer ym Mhenywaun, Deiniolen a symud oddi yno i Dŷ'r Ysgol, Dinorwig pan oeddent yn eu harddegau. Dechreuasant ganu gyda'i gilydd yn gyhoeddus pan oeddent yn ifanc iawn, yn Eisteddfod Capel Cefnywaun, Deiniolen. Ym 1985, rhyddhaodd y teulu gasét o'r enw Teulu Tŷ'r Ysgol, oedd yn cynnwys datganiadau gan eu tad, Evan Bryn. Nodwyd ar glawr y casét Genod Tŷ'r Ysgol , bod y casét cyntaf, "mewn blwyddyn", wedi gwerthu "dros fil o'r tapiau, ac o ganlyniad daeth y gwahoddiad oddi wrth gwmni Sain i'r 'genod' wneud y recordiad hwn".

Mae'r triawd i'w weld yn aml mewn rhaglenni cerddorol ac adloniant ysgafn cynnar S4C.

Annette Bryn Parri oedd yn gyfrifol am drefnu a chyfeilio i'r triawd, a'i gŵr Gwyn Parri yng ngofal y geiriau. Roedd eu repertwâr yn cynnwys trefniannau o alawon gwerin a chaneuon gwreiddiol.

Cyfeiriadau

Categori:Cerddoriaeth Cymru
Categori:Sefydliadau 1985
Categori:Cantorion Cymraeg o Gymru
Categori:Cantorion Cymraeg